

**Príloha 1**

**Akčný plán EÚ na boj proti drogám na roky 2021 – 2025**

**A)** **ZVÝŠENÁ BEZPEČNOSŤ – NARÚŠANIE TRHOV S DROGAMI**

**Strategická priorita č. 1. Narušiť a zlikvidovať hlavné vysoko rizikové organizované zločinecké skupiny v oblasti drog, ktoré páchajú organizovanú trestnú činnosť alebo vznikli v členských štátoch EÚ, alebo sa na ne zameriavajú, a riešiť prepojenia s inými bezpečnostnými hrozbami**

|  |  |  |  |
| --- | --- | --- | --- |
| **Opatrenia** | **Zodpovedajúca prioritná oblasť** | **Harmonogram** | **Zodpovednosť** |
| **Opatrenie č. 1.** Ďalej zlepšovať: i) cyklus politík EÚ na boj proti organizovanej a závažnej medzinárodnej trestnej činnosti (EMPACT) na základe jeho hodnotenia z roku 2020 a so zreteľom na SOCTA[[1]](#footnote-1) 2021; ii) závery a odporúčania výročných európskych správ EMCDDA o drogách[[2]](#footnote-2) a správy EMCDDA a Europolu o trhu s drogami v EÚ; a iii) v súlade s poznatkami nadobudnutými v súvislosti s vplyvom pandémie ochorenia COVID-19 na trhy s drogami. Zlepšiť koordináciu a spoluprácu s cieľom dosiahnuť hmatateľnejšie výsledky vyšetrovania, a to aj prostredníctvom platformy EMPACT, ako aj zvýšenú výmenu informácií o domácich aj medzinárodných organizovaných zločineckých skupinách v oblasti drog a intenzívnejšie využívanie sieťovej aplikácie na zabezpečenú výmenu informácií (SIENA). | **1.1** | **2021 – 2025** | **Európska komisia**  **členské štáty**  **Europol**  **EMCDDA** |
| **Opatrenie č. 2.** Posilniť zdieľanie informácií a analýzu vzťahu medzi trestnou činnosťou súvisiacou s trhmi s drogami (výroba, obchodovanie a distribúcia) a i) inými formami závažnej trestnej činnosti vrátane obchodovania s ľuďmi, prevádzačstva migrantov, obchodovania so zbraňami a terorizmom; ii) umožňovaním foriem závažnej trestnej činnosti vrátane násilia/vrážd v súvislosti s drogami, korupcie a legalizácie príjmov. | **1.1**  **1.2** | **2021 – 2025** | **Európska komisia**  **členské štáty**  **Europol**  **EMCDDA**  **Frontex** |
| **Opatrenie č. 3.** Uprednostniť vyšetrovania organizovaných zločineckých skupín v oblasti drog a sietí, ktoré predstavujú najvyššie bezpečnostné riziko v EÚ, prostredníctvom procesu výberu najdôležitejších cieľov zavedeného členskými štátmi s podporou Europolu. Neoddeliteľnou súčasťou takýchto vyšetrovaní by malo byť vyhľadávanie majetku a finančné vyšetrovanie, ktoré budú viesť k účinnej konfiškácii ziskov z trestnej činnosti v oblasti drog. Zabezpečiť intenzívnejšiu spoluprácu a koordináciu operačných činností v rámci EÚ a medzi členskými štátmi, príslušnými tretími krajinami a Europolom, ako aj zlepšiť spoluprácu s agentúrou Eurojust v oblasti súvisiaceho súdneho stíhania. | **1.1**  **1.2** | **2021 – 2025** | **Európska komisia**  **členské štáty**  **Europol**  **Frontex**  **Eurojust** |
| **Opatrenie č. 4.** Zabezpečiť, aby členské štáty poskytli orgánom presadzovania práva rýchly prístup k finančným informáciám, čo im umožní vykonávať účinné finančné vyšetrovanie organizovaných zločineckých skupín v oblasti drog, a to aj prostredníctvom: i) úplného využitia informácií finančných spravodajských jednotiek (FIU) za podmienok stanovených smernicou o využívaní finančných informácií [smernica (EÚ) 2019/1153]; ii) účinnejšieho využívania informácií zhromaždených úradom pre vyhľadávanie majetku na identifikáciu a vystopovanie ziskov súvisiacich s obchodovaním s drogami s cieľom ich následného zmrazenia a konfiškácie. Zintenzívniť výcvik vyšetrovateľov orgánov presadzovania práva a súdnych vyšetrovateľov, ako aj miestnych a regionálnych jednotiek špecializovaných na zaistenie majetku pochádzajúceho z trestnej činnosti. | **1.2** | **2021 – 2025** | **Európska komisia**  **členské štáty**  **Europol**  **Eurojust**  **CEPOL** |
| **Opatrenie č. 5.** Zintenzívniť spoluprácu a vytvoriť lepšie prepojenie medzi daňovými/colnými orgánmi a orgánmi presadzovania práva s cieľom i) zlepšiť vyšetrovanie; ii) odhaliť obchodné aktivity na legalizáciu príjmu z trestnej činnosti; iii) narušiť trestnú činnosť a iv) zastaviť vracanie ziskov z trhov s drogami na podporu ďalšej trestnej činnosti alebo do legálneho hospodárstva. Členské štáty sa vyzývajú, aby budovali odborné znalosti a zdroje v súvislosti s alternatívnym bankovníctvom a systémami prevodu peňazí, ktoré využívajú organizované zločinecké skupiny v oblasti drog (napr. Hawala). | **1.2** | **2021 – 2025** | **Európska komisia**  **členské štáty**  **Europol**  **Frontex** |
| **Opatrenie č. 6.** Identifikovať a uprednostniť spoluprácu s krajinami, ktoré sú vysoko rizikové z hľadiska výroby drog a pašovania, s cieľom i) uľahčiť prístup členských štátov k finančným a iným informáciám na posilnenie kapacity príslušných orgánov vykonávať finančné vyšetrovanie a ii) vystopovať a identifikovať príjmy z drogovej trestnej činnosti a zabezpečiť vykonanie príkazov vydaných v EÚ na ich zaistenie a konfiškáciu. | **1.2** | **2021 – 2025** | **Európska komisia**  **členské štáty**  **Europol**  **Eurojust** |
| **Opatrenie č. 7.** Zvážiť, ako ďalej bojovať so šifrovaním a ďalšími novými metódami založenými na technológiách, ktoré využívajú organizované zločinecké skupiny aktívne na trhoch s drogami, aby sa vyhli odhaleniu a aby ukryli svoju komunikáciu. Zlepšiť zdieľanie v reálnom čase v súvislosti s informáciami na účely žaloby a trestného stíhania v rámci členských štátov, Europolu a Eurojustu a medzi nimi. | **1.2** | **2021 – 2025** | **Európska komisia**  **členské štáty**  **Europol**  **Eurojust**  **EMCDDA** |
| **Opatrenie č. 8.** Po účinnej konfiškácii majetku zvážiť bezpečné a zabezpečené opätovné použitie zaistených a skonfiškovaných prostriedkov na podporu opatrení na zníženie dopytu po drogách a ich ponuky. Európska komisia tento bod ďalej zváži v rámci rozsahu pôsobnosti možnej revízie smernice o zaistení a konfiškácii prostriedkov a príjmov z trestnej činnosti v Európskej únii (smernica 2014/42/EÚ). | **1.2** | **2021 – 2025** | **Európska komisia**  **členské štáty** |
| **Opatrenie č. 9.** Zabezpečiť, aby boli zavedené príslušné programy EÚ týkajúce sa celosvetovej spolupráce v oblasti drog a aby sa vykonávali v spolupráci s tretími krajinami a regiónmi. Zlepšiť spoločnú strategickú a operačnú analýzu i) prostredníctvom zapojenia príslušných agentúr EÚ, ako sú EMCDDA a Europol, a ii) zabezpečením pravidelného a včasného oznamovania relevantných a operačných informácií medzi programami spolupráce a týmito agentúrami EÚ. | **1.3** | **2021 – 2025** | **Európska komisia**  **ESVČ**  **Europol**  **EMCDDA** |
| **Opatrenie č. 10.** Zlepšiť dialógy o drogovej problematike v rámci EÚ, ktoré sa zameriavajú na konkrétne trasy obchodovania s drogami zahŕňajúce výrobné, tranzitné a spotrebiteľské trhy. Mali by sa uskutočňovať pravidelné dialógy s regiónom a krajinami západného Balkánu, krajinami Východného partnerstva, regiónom a krajinami Strednej Ázie, Ruskom, Spojenými štátmi a s regiónmi a krajinami Latinskej Ameriky a Karibiku. Okrem toho by sa dialógy o drogách mali nadviazať aj s Čínou, Iránom a Kolumbiou.Možnosť ďalších dialógov s inými krajinami alebo regiónmi sa preskúma v závislosti od vývoja pôvodu a trás ponuky drog a medzinárodného vývoja. | **1.3** | **2021 – 2025** | **Európska komisia**  **ESVČ** |

**Strategická priorita č. 2. Zlepšiť odhaľovanie nelegálneho veľkoobchodu s drogami a drogovými prekurzormi na vstupných a výstupných miestach EÚ**

|  |  |  |  |
| --- | --- | --- | --- |
| **Opatrenia** | **Zodpovedajúca prioritná oblasť** | **Harmonogram** | **Zodpovednosť** |
| **Opatrenie č. 11.** Podporovať opatrenia v hlavných miestach vstupu a výstupu pre obchodovanie s drogami prostredníctvom posilňovania a propagovania zavedenia analýzy colných rizík, metód vyšetrovania a iných príslušných politík, kontrol a postupov na boj proti obchodovaniu s drogami. Zabezpečiť štruktúrovanú koordináciu a spoluprácu, ako aj výmenu spravodajských informácií o trestnej činnosti a koordinovaných vyšetrovaniach v EÚ v reálnom čase využívaním služieb príslušných agentúr EÚ, akými sú Europol a Frontex, na podporu členských štátov. Ďalej by sa mala umožniť výmena informácií medzi aplikáciou na zabezpečenú komunikáciu Svetovej colnej organizácie a aplikáciou SIENA prostredníctvom systémovej komunikácie. | **2.1** | **2021 – 2025** | **Európska komisia**  **členské štáty**  **Frontex**  **Europol** |
| **Opatrenie č. 12.** Podporovať členské štáty pri vývoji účinných technológií detekčnej kontroly schopných odhaľovať drogy a drogové prekurzory v kontajneroch, nákladných vozidlách a lodiach so zameraním na hlavné prístavy, letiská, železničné stanice a pozemné hraničné priechody. | **2.1** | **2021 – 2025** | **Európska komisia**  **členské štáty**  **Frontex**  **Europol** |
| **Opatrenie č. 13.** Zlepšiť štruktúrovanú koordináciu a spoluprácu medzi colnými orgánmi a Frontexom, Europolom a EMCDDA, ako aj výmenu colných informácií tak, aby boli interoperabilné a kombinovali sa s informáciami orgánov presadzovania práva a kontroly hraníc. Zvýšiť počet colných expertov v Europole a posilniť schopnosti príslušníkov pohraničnej stráže Frontexu odhaľovať obchodovanie s drogami na hraniciach EÚ. | **2.1** | **2021** | **Európska komisia**  **členské štáty**  **Frontex**  **Europol**  **EMCDDA** |
| **Opatrenie č. 14.** Vytvoriť nevyhnutné spojenie a nadviazať spoluprácu s príslušnými orgánmi civilného letectva a námornými orgánmi s cieľom zabezpečiť účinné a efektívne vyšetrovanie a odhaľovanie drog na letiskách a v prístavoch. Posilniť medzinárodnú spoluprácu s orgánmi civilného letectva a námornými orgánmi s cieľom zabezpečiť účinné a efektívne vyšetrovanie a odhaľovanie drog na letiskách a v prístavoch. | **2.1**  **2.2** | **2021** | **Európska komisia**  **členské štáty**  **Frontex**  **ESVČ** |
| **Opatrenie č. 15.** Pokračovať vo financovaní Námorného centra analýz a operácií – narkotiká (MAOC-N) a ďalej mu poskytovať udržateľný dlhodobý model riadenia. Zabezpečiť výmenu informácií a spoluprácu s príslušnými agentúrami EÚ. | **2.2** | **2021** | **Európska komisia**  **členské štáty**  **MAOC-N**  **Europol**  **Frontex**  **EMCDDA** |
| **Opatrenie č. 16.** Zriadiť spoločnú platformu na zlučovanie spravodajských informácií o drogách v rámci Europolu, ktorá bude zahŕňať zástupcov členských štátov a bude mať kontaktné miesta s možnosťou zabezpečenej výmeny informácií v tretích krajinách a regiónoch, ktoré sú centrami obchodovania s drogami. Zabezpečiť výmenu spravodajských informácií v reálnom čase, analýzu a podporu prebiehajúcich operácií zacielených na medzinárodné organizované zločinecké skupiny v oblasti obchodovania s drogami s dosahom na EÚ. | **2.2** | **2021** | **Európska komisia**  **členské štáty**  **Europol**  **Frontex**  **EMCDDA** |
| **Opatrenie č. 17.** Uzavrieť dohody medzi Európskou úniou a tretími krajinami, v ktorých sa nachádzajú centrá obchodu s drogami, ktoré umožnia príslušným agentúram EÚ, akými sú Europol a Frontex, výmenu informácií a údajov vrátane osobných a operačných údajov. | **2.2** | **2021** | **Európska komisia** |

**Strategická priorita č. 3. Zlepšiť účinné monitorovanie logistických a digitálnych kanálov, ktoré sa zneužívajú na distribúciu stredných a malých množstiev drog, a zlepšiť zachytávanie nelegálnych látok, ktoré sa pašujú cez tieto kanály, v úzkej spolupráci so súkromných sektorom**

|  |  |  |  |
| --- | --- | --- | --- |
| **Opatrenia** | **Zodpovedajúca prioritná oblasť** | **Harmonogram** | **Zodpovednosť** |
| **Opatrenie č. 18.** Monitorovať internetové a darknetové trhoviská v súvislosti s drogami vykonávaním prípravnej akcie navrhovanej Európskym parlamentom o nepretržitom monitorovaní darknetu na zabezpečenie komplexných výsledkov[[3]](#footnote-3). Posilniť kapacity EMCDDA a Europolu v tejto oblasti. | **3.1** | **2021** | **Európska komisia**  **Europol**  **EMCDDA** |
| **Opatrenie č. 19.** Analýza operačnej uskutočniteľnosti toho, ako môžu poštové služby a služby expresného doručovania odhaliť a zabrániť distribúcii nelegálnych látok v poštových zásielkach[[4]](#footnote-4). Uzavrieť memorandá o porozumení s cieľom zlepšiť spoluprácu medzi orgánmi presadzovania práva, colnými orgánmi, poštovými službami a službami expresného doručovania a poskytovateľmi elektronických platobných služieb. | **3.2** | **2021 – 2025** | **Európska komisia**  **členské štáty**  **Europol**  **EMCDDA** |
| **Opatrenie č. 20.** Podporovať vývoj, používanie a výmenu najlepších postupov a zariadení medzi členskými štátmi v oblasti monitorovania podozrivých poštových zásielok pomocou riešení, akými sú psy na vyhľadávanie drog a/alebo röntgenové prístroje. Mala by sa preskúmať predovšetkým úloha nových technológií, najmä úloha umelej inteligencie. | **3.2** | **2021 – 2025** | **Európska komisia**  **členské štáty** |
| **Opatrenie č. 21.** Zvyšovať informovanosť v súvislosti s potrebou zamerať činnosť na kanály obchodovania s drogami, ktoré sú v súčasnosti nedostatočne monitorované zo strany orgánov presadzovania práva, prostredníctvom zavedenia alebo posilnenia monitorovania a metód vyšetrovania v menších morských a riečnych prístavoch, na letiskách a železničných staniciach. Zapojiť príslušné agentúry EÚ s cieľom podporiť členské štáty v tejto činnosti. | **3.3** | **2021 – 2025** | **Európska komisia**  **členské štáty**  **Europol**  **EMCDDA** |

**Strategická priorita č. 4. Zlikvidovať výrobu a spracovanie drog, zabrániť zneužívaniu drogových prekurzorov a obchodovaniu s nimi na účely výroby nelegálnych drog a odstrániť nelegálne pestovanie**

|  |  |  |  |
| --- | --- | --- | --- |
| **Opatrenia** | **Zodpovedajúca prioritná oblasť** | **Harmonogram** | **Zodpovednosť** |
| **Opatrenie č. 22.** Podporiť operačnú činnosť orgánov presadzovania práva a ich spoluprácu so správnymi orgánmi a inými príslušnými stranami týkajúcu sa boja proti trestným činom proti životnému prostrediu v súvislosti s výrobou nelegálnych drog a obchodovaním s nimi. Rozvíjať detekčné technológie, výmenu informácií a koordinované vyšetrovania zapojením príslušných agentúr EÚ na podporu členských štátov. | **4.1** | **2021** | **Európska komisia**  **členské štáty**  **Europol**  **EMCDDA** |
| **Opatrenie č. 23.** Zaoberať sa hlavnými výzvami identifikovanými na základe hodnotenia právnych predpisov týkajúcich sa drogových prekurzorov, najmä potrebou riešiť výzvu, ktorú predstavujú dizajnérske prekurzory. | **4.1** | **2021** | **Európska komisia**  **členské štáty** |
| **Opatrenie č. 24.** Identifikovať, vystopovať a zlikvidovať zariadenia na výrobu nelegálnych drog v EÚ, a to aj zameraním sa na prekurzory a dizajnérske prekurzory, zlepšením a lepším využívaním forenzného vyšetrovania, spravodajských informácií a vyvíjaním a rozširovaním techník detekcie. | **4.1** | **2021 – 2025** | **členské štáty**  **Europol**  **EMCDDA** |
| **Opatrenie č. 25.** Zvážiť spustenie výskumu na posúdenie účinnosti rámcového rozhodnutia Rady 2004/757/SVV z 25. októbra 2004, ktorým sa stanovujú minimálne ustanovenia o znakoch skutkových podstát trestných činov a trestov v oblasti nedovoleného obchodu s drogami, s cieľom zmeniť možné neaktuálne aspekty a posilniť potrebné oblasti. | **4.1** | **2022** | **Európska komisia** |
| **Opatrenie č. 26.** Pokračovať v podpore a sledovaní výsledkov alternatívnych programov rozvoja a súvisiacich intervencií protidrogovej politiky zameraných na rozvoj v krajinách pôvodu nelegálnych drog, a to aj prostredníctvom výmeny najlepších postupov a technických odborných znalostí, partnerského učenia sa a prostredníctvom zapojenia na globálnej úrovni a v spolupráci s medzinárodnými organizáciami. | **4.2** | **2021 – 2025** | **Európska komisia**  **členské štáty**  **ESVČ** |

**B)** **PREVENCIA A ZVYŠOVANIE INFORMOVANOSTI**

**Strategická priorita č. 5. Predchádzať užívaniu drog, zlepšiť predchádzanie trestnej činnosti a zvyšovať informovanosť o negatívnych účinkoch drog na občanov a komunity**

|  |  |  |  |
| --- | --- | --- | --- |
| **Opatrenia** | **Zodpovedajúca prioritná oblasť** | **Harmonogram** | **Zodpovednosť** |
| **Opatrenie č. 27.** Kampane v celej EÚ zacielené na rodičov, učiteľov a miestnych vedúcich činiteľov, zvyšovanie ich informovanosti v súvislosti s ich potenciálom predchádzať tomu, aby mladí ľudia a iné cieľové skupiny užívali nelegálne drogy a zapájali sa do rizikového správania a do trestnej činnosti/aktivít súvisiacich s trhom s drogami. | **5.1**  **5.3** | **2021 – 2025** | **Európska komisia**  **členské štáty**  **EMCDDA** |
| **Opatrenie č. 28. V**širšej miere zavádzať kurzy odbornej prípravy podľa Európskych študijných osnov pre prevenciu (EUPC) a podľa potreby aktualizovať túto príručku. | **5.1** | **2022 – 2025** | **členské štáty**  **EMCDDA** |
| **Opatrenie č. 29.** Rozšírenie časti o modeloch prevencie a iných praktických a spoľahlivých informácií v oblasti prevencie, ktoré sú dostupné na portáli s najlepšími postupmi EMCDDA, a vyzývať k širšiemu prijímaniu programov prevencie s využitím toho, čo sa preukázalo ako účinné. | **5.1** | **2022 – 2025** | **členské štáty**  **EMCDDA** |
| **Opatrenie č. 30.** Zavádzanie cielených systémov rýchleho varovania o rizikách a spravodajských upozornení pre prípad, že sa na trhu objavia nebezpečné látky vrátane nových psychoaktívnych látok alebo iných nových hrozieb. | **5.1** | **2021 – 2025** | **EMCDDA**  **Europol** |
| **Opatrenie č. 31.** i) Propagovať a podporovať prácu a najlepšie postupy Európskej siete na predchádzanie trestnej činnosti (EUCPN) a iných relevantných projektov s cieľom znížiť recidívu mladých páchateľov trestných činov súvisiacich s drogami; ii) podporovať komplexné stratégie na riešenie situácie v štvrtiach, v ktorých je zaznamenaná vysoká miera výskytu drog a drogovej trestnej činnosti a iii) podporovať opatrenia, ktoré vytvárajú bezpečnejšie prostredie pre komunity ovplyvnené užívaním a predajom drog alebo trestnou činnosťou súvisiacou s drogami. | **5.2** | **2021 – 2025** | **Európska komisia**  **členské štáty**  **EUCPN** |

**C)** **RIEŠENIE ŠKÔD SÚVISIACICH S DROGAMI**

**Strategická priorita č. 6. Zlepšiť prístup k možnostiam liečby, ktoré zodpovedajú škále zdravotných a rehabilitačných potrieb osôb, ktoré trpia škodami v dôsledku zneužívania návykových látok**

|  |  |  |  |
| --- | --- | --- | --- |
| **Opatrenia** | **Zodpovedajúca prioritná oblasť** | **Harmonogram** | **Zodpovednosť** |
| **Opatrenie č. 32.** Vyvinúť a zlepšiť prístup k účinnej protidrogovej liečbe, zníženiu škôd a rehabilitačným službám vrátane služieb pre osoby s komorbiditou iných problémov s cieľom i) znížiť mieru užívania nelegálnych drog a nových psychoaktívnych látok; ii) znížiť mieru problémového užívania drog; iii) znížiť mieru výskytu drogovej závislosti a zdravotných a sociálnych rizík a škôd súvisiacich s drogami a iv) podporiť vyliečenie a zaradenie/opätovné zaradenie problémových a závislých užívateľov drog do spoločnosti. | **6.1**  **6.2**  **6.3** | **2021 – 2025** | **Európska komisia**  **členské štáty**  **EMCDDA**  **Európska agentúra pre lieky** |
| **Opatrenie č. 33.** i) Podporovať inovácie v poskytovaní liečby; ii) zlepšiť a podporiť používanie elektronických a mobilných možností poskytovania zdravotníckych služieb a nových druhov farmakoterapie s cieľom zvýšiť prístup všetkých cieľových skupín k protidrogovej liečbe; a iii) posudzovať účinnosť takýchto riešení s možnosťou rozširovania intervencií, ktoré sa preukázali ako najúčinnejšie. | **6.1**  **6.2** | **2021 – 2025** | **Európska komisia**  **členské štáty**  **EMCDDA**  **Európska agentúra pre lieky** |
| **Opatrenie č. 34.** Identifikovať fyziologické aspekty drogovej závislosti z hľadiska rodu. Identifikovať a znížiť prekážky v liečbe a vo využívaní iných služieb u žien, ktoré užívajú drogy, a zlepšiť možnosti liečby zapojením rodovo špecifického prístupu. Zabezpečiť, aby takéto služby boli citlivé k potrebám žien, napr. aby ich súčasťou bola podpora v starostlivosti o deti. Iniciovať terénne činnosti s cieľom osloviť ženy, ktoré užívajú drogy, a informovať ich o dostupnej liečbe zameranej na ženy. | **6.2** | **2021 – 2025** | **Európska komisia**  **členské štáty**  **EMCDDA** |
| **Opatrenie č. 35.** Rozšíriť dôkazovú základňu týkajúcu sa poskytovania liečby vrátane lepšieho porozumenia škále a trendom v oblasti problémového užívania stimulantov a kanabisu. Takisto zlepšiť porozumenie potrebám liečby aj tomu, na čom sa zakladá účinná intervencia pri boji s problémami súvisiacimi so stimulantmi a kanabisom. | **6.1**  **6.2**  **6.3** | **2021 – 2025** | **členské štáty**  **EMCDDA**  **Európska agentúra pre lieky** |
| **Opatrenie č. 36.** Poskytnúť pracovníkom zabezpečujúcim multidisciplinárnu liečbu (pracovníkom v špecializovaných službách a tým, ktorí sa zaoberajú drogovými problémami v rámci všeobecných zdravotníckych služieb alebo služieb sociálnej podpory) aktualizované kvalifikácie, ktoré odrážajú meniace sa potreby cieľového obyvateľstva a nový vývoj v oblasti porozumenia tomu, na čom sa zakladá účinná starostlivosť. i) Vyzývať na šírenie najlepších postupov z hľadiska základnej aj odbornej spôsobilosti; ii) podporovať zavedenie noriem kvality v odbornej príprave; iii) podporovať partnerstvá medzi poskytovateľmi odbornej prípravy a iv) identifikovať učebné plány, ktoré obsahujú hlavné aj pokročilé zručnosti. | **6.1**  **6.2**  **6.3** | **2021 – 2025** | **členské štáty**  **EMCDDA** |
| **Opatrenie č. 37.** Pokračovať v zavádzaní minimálnych noriem kvality EÚ prijatých Radou v roku 2015[[5]](#footnote-5) a usmernení založených na dôkazoch do vnútroštátnych protidrogových politík a programov a ďalej ich rozvíjať. | **6.1**  **6.2**  **6.3** | **2021** | **Európska komisia**  **členské štáty**  **EMCDDA** |

**Strategická priorita č. 7. Zvýšiť účinnosť intervencie na zníženie ohrozenia a škôd s cieľom chrániť zdravie užívateľov drog a verejnosti**

|  |  |  |  |
| --- | --- | --- | --- |
| **Opatrenia** | **Zodpovedajúca prioritná oblasť** | **Harmonogram** | **Zodpovednosť** |
| **Opatrenie č. 38.** Vyvinúť, rozšíriť a zlepšiť prístup k účinným opatreniam na zníženie škôd. Ďalej rozširovať výmenu najlepších postupov v tejto oblasti medzi členskými štátmi a s partnermi, akými sú tretie krajiny, regióny a medzinárodné organizácie. | **7.1**  **7.3** | **2021** | **Európska komisia**  **členské štáty**  **EMCDDA** |
| **Opatrenie č. 39.** Zlepšiť a zvýšiť schopnosť identifikovať, posúdiť a reagovať na prepuknutia epidémií, ako aj dôležité zmeny správania v oblasti užívania drog a nových psychoaktívnych látok na úrovni členských štátov aj EÚ, a to aj prostredníctvom spolupráce s Európskym centrom pre prevenciu a kontrolu chorôb (ECDC) a prostredníctvom systému včasného varovania EÚ. | **7.1** | **2021** | **Európska komisia**  **členské štáty**  **EMCDDA**  **ECDC** |
| **Opatrenie č. 40.** Stimulovať a podporovať výskum a inovácie v súvislosti s nástrojmi na odhaľovanie drog s cieľom predchádzať jazdeniu pod vplyvom drog. | **7.4** | **2021 – 2025** | **Európska komisia**  **členské štáty**  **EMCDDA** |
| **Opatrenie č. 41.** Stanoviť prípadné možnosti politiky v kontexte jazdenia pod vplyvom drog vrátane posúdenia toho, či by sa úvahy o drogách mali zahrnúť do odporúčania EÚ o maximálnej povolenej koncentrácii alkoholu v krvi vodiča. | **7.4** | **2022** | **Európska komisia** |
| **Opatrenie č. 42.** Rozšíriť dostupnosť, účinné vykonávanie, monitorovanie a hodnotenie opatrení, ktoré predstavujú alternatívu k donucovacím sankciám pre páchateľov trestných činov, ktorí užívajú drogy, napr. liečba (podmienečný odklad výkonu trestu s nariadením liečby), rehabilitácia a doliečenie a opätovné zaradenie do spoločnosti. Nadviazať na štúdiu o alternatívach k donucovacím sankciám v prípade porušenia právnych predpisov súvisiacich s drogami a trestnej činnosti súvisiacej s drogami ukončenú v roku 2016, napr. prostredníctvom možného odporúčania Komisie v tejto oblasti. Zahrnúť tento rozmer do politického dialógu a spolupráce s partnerskými krajinami. | **7.5** | **2021 – 2025** | **Európska komisia**  **členské štáty**  **EMCDDA** |
| **Opatrenie č. 43.** Zaviesť a zlepšiť opatrenia na zníženie smrteľných prípadov predávkovania aj prípadov predávkovania nekončiacich sa smrťou, a to aj zvyšovaním dostupnosti, používania a prístupu k antagonistom opioidných receptorov (Naloxón) a iným opatreniam na znižovanie škôd a politickým opatreniam na úrovni Spoločenstva, a podporovať hodnotenie účinných prístupov a výmenu najlepších postupov v tejto oblasti. | **7.2**  **7.6** | **2021** | **členské štáty**  **EMCDDA** |
| **Opatrenie č. 44.** Zintenzívniť úsilie pri spoločnom využívaní forenzných a toxikologických údajov: i) zlepšiť analytické metódy, testovať a podporovať nové techniky; ii) vymieňať si najlepšie postupy a rozvíjať spoločnú odbornú prípravu; iii) zintenzívniť spoluprácu so Spoločným výskumným centrom Komisie a EMCDDA a prostredníctvom existujúcich sietí, napr. pracovnej skupiny pre drogy Európskej siete ústavov forenzných vied a európskej siete colných laboratórií. Vyvinúť súbor usmernení európskej forenznej toxikológie pre vyšetrovania prípadov smrti v súvislosti s drogami a odporučiť vykonávanie týchto usmernení. | **7.6** | **2021** | **Európska komisia**  **členské štáty**  **EMCDDA** |

**Strategická priorita č. 8. Vyvinúť vyvážený a komplexný prístup v súvislosti s užívaním drog vo väzeniach (znížiť dopyt a obmedziť ponuku)**

|  |  |  |  |
| --- | --- | --- | --- |
| **Opatrenia** | **Zodpovedajúca prioritná oblasť** | **Harmonogram** | **Zodpovednosť** |
| **Opatrenie č. 45.** Poskytnúť členským štátom usmernenia na uľahčenie vývoja vyváženej a komplexnej politickej reakcie na užívanie drog vo väzeniach. | **8.1**  **8.2** | **2024** | **Európska komisia**  **EMCDDA** |
| **Opatrenie č. 46.** Vykonávať odbornú prípravu väzenského personálu s cieľom lepšieho odhaľovania prenikania drog do väzení, zvyšovať informovanosť o tomto probléme a vykonávať protidrogové zdravotné opatrenia založené na dôkazoch v rámci väzenského prostredia. | **8.2** | **2023** | **členské štáty**  **CEPOL**  **EMCDDA**  **Eurojust** |

**Správa, vykonávanie a monitorovanie protidrogového programu EÚ**

|  |  |  |
| --- | --- | --- |
| **Opatrenia** | **Harmonogram** | **Zodpovednosť** |
| **Opatrenie č. 47.** Zlepšiť monitorovanie, zhromažďovanie údajov, analýzu výskumu a oznamovanie a poskytnúť komplexné analýzy relevantnosti k situácii v oblasti drog a trhov s drogami v EÚ vrátane nových výziev týkajúcich sa vývoja medzinárodnej politiky v legálnej aj nelegálnej oblasti, pokiaľ ide o kanabis. i) Posilniť EMCDDA a jeho analytické kapacity, a to aj v súvislosti s novými a inovačnými technológiami a metódami. ii) Podporovať hodnotenia politík a intervencií na vnútroštátnej a medzinárodnej úrovni a na úrovni EÚ založené na dôkazoch. iii) Poskytovať primeranú podporu sieti národných kontaktných miest Reitox centra EMCDDA v oblastiach verejného zdravia aj bezpečnosti vrátane systému včasného varovania. | **prebieha** | **Európska komisia**  **EMCDDA**  **Europol** |
| **Opatrenie č. 48.** Posilniť schopnosť reagovať a zlepšiť pripravenosť na možné budúce výzvy identifikovaním poznatkov získaných počas pandémie ochorenia COVID-19 a monitorovaním jej krátkodobého, strednodobého a dlhodobého dosahu na poskytovanie služieb, trhy s drogami, vzorce užívania drog a škody, ktoré s nimi súvisia. | **2021** | **Európska komisia**  **členské štáty**  **EMCDDA** |
| **Opatrenie č. 49**. Podporovať a posilňovať dialóg s občianskou spoločnosťou a jej zapájanie do vykonávania, hodnotenia a poskytovania podnetov na rozvoj protidrogových politík na úrovni členských štátov, EÚ a na medzinárodnej úrovni. | **prebieha** | **Európska komisia**  **členské štáty**  **Fórum občianskej spoločnosti pre boj proti drogám** |
| **Opatrenie č. 50.** Prispievať k tvorbe medzinárodného programu protidrogových politík v súlade s prístupom a cieľmi protidrogového programu EÚ, a to aj urýchľovaním vykonávania spoločných mnohostranných záväzkov, napr. záverečného dokumentu z osobitného zasadnutia Valného zhromaždenia OSN o celosvetovom probléme s drogami z roku 2016, a v kontexte priebežného hodnotenia ministerského vyhlásenia Komisie OSN pre omamné látky v roku 2024. | **prebieha** | **Európska komisia**  **ESVČ** |
| **Opatrenie č. 51.** Zabezpečiť, aby sa ochrana a podpora ľudských práv plne začlenili do vzťahov EÚ s tretími krajinami, regiónmi a medzinárodnými organizáciami, ako aj do externej pomoci, ktorú im EÚ poskytuje. EÚ je najmä dôrazne a jednoznačne proti trestu smrti za akýchkoľvek okolností vrátane trestných činov súvisiacich s drogami. | **prebieha** | **Európska komisia**  **ESVČ** |
| **Opatrenie č. 52.** Prehodnotiť mandát EMCDDA na základe hodnotenia ukončeného v roku 2019[[6]](#footnote-6). | **2021** | **Európska komisia** |
| **Opatrenie č. 53.** Začať hodnotenie protidrogového programu a akčného plánu EÚ na boj proti drogám. | **2024** | **Európska komisia** |

**Príloha 2**

**Ukazovatele výkonnosti**

**Ukazovateľ výkonnosti č. 1.** Organizovaná trestná činnosť súvisiaca s drogami a násilie zo strany zločineckých skupín (Europol, EMCDDA, údaje/ukazovateľ o vraždách súvisiacich s drogami a výskumy v oblasti násilia a zastrašovania zo strany zločineckých skupín a zapojenia organizovaného zločinu)

**Ukazovateľ výkonnosti č. 2.** Nové hrozby na základe údajov z včasných a pokrokových zdrojov (ak sú k dispozícii) vrátane úrovní množstva drog užívaných v obciach/mestách zistených na základe analýzy odpadových vôd z miest, ktoré sa v súčasnosti zúčastňujú na tomto výskume. (Zložený ukazovateľ EMCDDA na európskej úrovni založený na oznamovaní a barometri EMCDDA; skupine SCORE a EMCDDA; údajoch z centrálneho príjmu; a cielených výskumov)

**Ukazovateľ výkonnosti č. 3.** Trendy vo vyhľadávaní majetku a počet uskutočnených finančných vyšetrovaní, ktoré sa spustili na základe trestných činov súvisiacich s drogami.(Europol, EMCDDA a cielené zdroje.)

**Ukazovateľ výkonnosti č. 4.** Trendy v počte a množstvách zachytených nelegálnych drog, nových psychoaktívnych látok a prekurzorových chemických látok – ukazovateľ by mal jasne rozlišovať medzi zaisteniami malých a veľkých množstiev (údaje EMCDDA a Europolu o zachytených drogách podľa látok: kanabis vrátane rastlinného kanabisu, heroín, kokaín, krak, amfetamín, metamfetamín, MDMA a nové psychoaktívne látky; Európska komisia, EMCDDA a Europol o prekurzoroch)

**Ukazovateľ výkonnosti č. 5.** Systém včasného varovania o nových psychoaktívnych látkach (EMCDDA/Europol) a posudzovanie rizika v oblasti nových psychoaktívnych látok (EMCDDA)

**Ukazovateľ výkonnosti č. 6.** Percentuálny podiel vnímania bezpečnosti a ochrany zo strany občanov v oblasti trestných činov a násilia súvisiacich s drogami a vnímaná dostupnosť a prístupnosť, vrátane online dostupnosti a prístupnosti, nelegálnych drog a nových psychoaktívnych látok v Európe (podľa veku a rodu) (dve štúdie Eurobarometra na začiatku rokov 2021 a 2025).

**Ukazovateľ výkonnosti č. 7.** Percentuálny podiel obyvateľstva, ktoré v súčasnosti užíva drogy (počas uplynulého mesiaca), užívalo drogy nedávno (počas uplynulého roka) a ktoré niekedy užilo drogy (za život), podľa druhu drogy a vekovej skupiny (prieskum EMCDDA v celkovej populácii)

**Ukazovateľ výkonnosti č. 8.** Trendy, pokiaľ ide o vek pri prvom užití nelegálnych drog na základe údajov z prieskumu v školách s ohľadom na Projekt európskeho školského prieskumu o alkohole a iných drogách (ESPAD), štúdiu o správaní detí v školskom veku zo zdravotného hľadiska (HBSC) a iné relevantné štúdie a prípadne štúdiu o užívaní drog v populácii všeobecne (kľúčový epidemiologický ukazovateľ EMCDDA)

**Ukazovateľ výkonnosti č. 9.** Trendy v chorobnosti a úmrtnosti v súvislosti s drogami. Zložené oznamovanie EMCDDA a barometer o vplyve užívania drog na zdravie. So zahrnutím analýzy dostupných údajov zo zavedených aj s rozvíjajúcich sa zdrojov v oblasti: trendov v úmrtnosti v súvislosti s užívaním drog, infekčných chorôb a zdravotných problémov súvisiacich so správaním vrátane užívania drog injekčne a iného rizikového užívania drog a súvisiaceho správania. (EMCDDA)

**Ukazovateľ výkonnosti č. 10.** Miera dostupnosti liečby a služieb na znižovanie škôd. Dostupnosť a pokrytie substitučnej liečby opioidmi, dostupnosť programov výmeny injekčných ihiel a striekačiek a pokrytie testovania na HCV a liečby užívateľov, ktorí drogy užívajú injekčne. (EMCDDA)

**Ukazovateľ výkonnosti č. 11.** Členské štáty s komplexnou a vyváženou politikou v oblasti drog vo väzeniach – na základe počtu členských štátov s vyváženou protidrogovou stratégiou pre väzenia. (Správy členských štátov.)

**Ukazovateľ výkonnosti č. 12.** Prínos k príslušným cieľom Agendy 2030 pre udržateľný rozvoj. (Výročná monitorovacia správa Eurostatu o pokroku v dosahovaní cieľov udržateľného rozvoja v kontexte EÚ.)

1. Hodnotenie hrozieb závažnej a organizovanej trestnej činnosti. [↑](#footnote-ref-1)
2. Európske monitorovacie centrum pre drogy a drogovú závislosť. [↑](#footnote-ref-2)
3. Viac informácií nájdete v položke č. 18 02 77 04 – Prípravná akcia – Koordinované monitorovanie darknetu zo strany EÚ s cieľom bojovať proti trestnej činnosti, na strane 61 prílohy 3, poznámky k rozpočtu týkajúce sa PP/PA. [↑](#footnote-ref-3)
4. Poštová zásielka: adresovaná zásielka v konečnej podobe, v ktorej ju prepravuje poskytovateľ poštových služieb. Okrem písomností patria medzi zásielky napríklad aj knihy, katalógy, noviny, periodická tlač a poštové balíky obsahujúce tovar s komerčnou hodnotou alebo bez nej. [↑](#footnote-ref-4)
5. Závery Rady o vykonávaní akčného plánu EÚ na boj proti drogám na roky 2013 – 2016, pokiaľ ide o minimálne normy kvality v oblasti znižovania dopytu po drogách v Európskej únii, 11985/15. [↑](#footnote-ref-5)
6. Viac informácií nájdete na stránke Drogy a drogová závislosť – rozšírenie mandátu Európskeho monitorovacieho centra: <https://ec.europa.eu/info/law/better-regulation/have-your-say/initiatives/12432-Revision-of-the-mandate-of-the-European-Monitoring-Centre-for-Drugs-and-Drug-Addiction>. [↑](#footnote-ref-6)